SL Uradni list Evropske unije C 245/3

Sodba Sodišča (deseti senat) z dne 4. julija 2013 (predlog za sprejetje predhodne odločbe Tribunale Amministrativo Regionale per il Piemonte – Italija) – Fastweb SpA proti Azienda Sanitaria Locale di Alessandria

(Zadeva C-100/12) (1)

(Javna naročila - Direktiva 89/665/EGS - Revizija na področju javnih naročil - Tožba, ki jo zoper odločitev o oddaji naročila vloži ponudnik, čigar ponudba ni bila sprejeta - Tožba, ki temelji na razlogu, da izbrana ponudba ni v skladu s tehničnimi specifikacijami naročila - Nasprotna tožba izbranega ponudnika, ki temelji na nespoštovanju nekaterih tehničnih specifikacij naročila, kar zadeva ponudbo, ki jo je predložil ponudnik, ki je vložil to tožbo - Ponudbi, od katerih nobena ni v skladu s tehničnimi specifikacijami naročila - Nacionalna sodna praksa, ki nalaga predhoden preizkus nasprotne tožbe in, če je ta utemeljena, razglasitev glavne tožbe za nedopustno brez odločanja po vsebini - Združljivost s pravom Unije)

2013/C 245/05

Jezik postopka: italijanščina

Predložitveno sodišče

Tribunale Amministrativo Regionale per il Piemonte

Stranke v postopku v glavni stvari

Tožeča stranka: Fastweb SpA

Tožena stranka: Azienda Sanitaria Locale di Alessandria

ob udeležbi: Telecom Italia SpA, Path-Net SpA,

Predmet

Predlog za sprejetje predhodne odločbe – Tribunale Amministrativo Regionale per il Piemonte – Razlaga Direktive Sveta z dne 21. decembra 1989 o usklajevanju zakonov in drugih predpisov o uporabi revizijskih postopkov oddaje javnih naročil za preskrbo in javnih naročil za gradnje (89/665/EGS) (UL, posebna izdaja v slovenščini, poglavje 6, zvezek 1, str. 246), kakor je bila spremenjena z Direktivo 2007/66/ES (UL L 335, str. 31) – Načela enakega obravnavanja, prepovedi diskriminacije in varstva konkurence – Pravilo nacionalne sodne prakse, ki določa, da lahko nacionalno sodišče, ki odloča o ničnostni tožbi zoper akt o oddaji javnega naročila in nasprotni tožbi, s katero se izpodbija udeležba neizbranega ponudnika oziroma tožeče stranke v postopku v glavni stvari pri javnem naročilu, meritorno odloča o glavni tožbi le, če nasprotna tožba ni utemeljena – Omejeni postopek za oddajo javnega naročila, v katerem sta le dva ponudnika, ki nista oddala sprejemljivih ponudb

Izrek

Člen 1(3) Direktive Sveta z dne 21. decembra 1989 o usklajevanju zakonov in drugih predpisov o uporabi revizijskih postopkov oddaje javnih naročil za preskrbo in javnih naročil za gradnje (89/665/EGS), kakor je bila spremenjena z Direktivo 2007/66/ES Evropskega parlamenta in Sveta z dne 11. decembra 2007, je treba razlagati tako, da če izbrani ponudnik v revizijskem postopku uveljavlja ugovor nedopustnosti, ki temelji na neobstoju procesnega upravičenja ponudnika, ki je vložil tožbo, ker bi moral naročnik ponudbo, ki jo je predložil zadnjenavedeni, izločiti zaradi njene neskladnosti s tehničnimi specifikacijami, opredeljenimi v razpisni dokumentaciji, ta določba nasprotuje temu, da se navedena tožba po predhodnem preizkusu tega ugovora nedopustnosti razglasi za nedopustno, ne da bi se bilo treba izreči glede skladnosti ponudbe izbranega ponudnika, ki je dobil naročilo, in ponudbe ponudnika, ki je vložil glavno tožbo, z navedenimi tehničnimi specifikacijami.

(1) UL C 151, 26.5.2012.